**PREDLOG**

 **(EVA 2017-1811-0104)**

Na podlagi 3. člena Zakona o omejevalnih ukrepih, ki jih Republika Slovenija uvede ali izvaja skladno s pravnimi akti in odločitvami, sprejetimi v okviru mednarodnih organizacij (Uradni list RS, št. 127/06) izdaja Vlada Republike Slovenije

**UREDBO**

**O SPREMEMBAH IN DOPOLNITVAH UREDBE O OMEJEVALNIH UKREPIH PROTI NEKATERIM OSEBAM IN SUBJEKTOM, POVEZANIM Z MREŽO AL KAIDA, TER IZVAJANJU UREDBE SVETA (ES) ŠT. 881/2002**

1. člen

V Uredbi o omejevalnih ukrepih proti nekaterim osebam in subjektom, povezanim z mrežo Al Kaida, ter izvajanju Uredbe Sveta (ES) št. 881/2002 (Uradni list RS, št. 20/13) se naslov spremeni tako, da se glasi:

»Uredba o omejevalnih ukrepih proti nekaterim osebam in subjektom, povezanim z organizacijama ISIL (Daiš) in Al-Kaida, ter izvajanju Uredbe Sveta (ES) št. 881/2002.«

2. člen

1. člen se spremeni tako, da se glasi:

»1. člen

(1) S to uredbo se določajo omejevalni ukrepi v skladu s Sklepom Sveta (SZVP) 2016/1693 z dne 20. septembra 2016 o omejevalnih ukrepih proti ISIL (Daiš) in Al Kaidi ter osebam, skupinam, podjetjem in subjektom, povezanim z njimi, in razveljavitvi Skupnega stališča 2002/402/SZVP (UL L št. 255, 21. 9. 2016, str. 25), (v nadaljnjem besedilu: Sklep 2016/1693/SZVP).

(2) S to uredbo se določajo tudi sankcije za prekrške iz te uredbe in Uredbe Sveta (ES) št. 881/2002 z dne 27. maja 2002 o posebnih omejevalnih ukrepih za nekatere osebe in subjekte, povezane z mrežo Al Kaida (UL L št. 139 z dne 29. 5. 2002, str. 9), zadnjič spremenjene z Izvedbeno uredbo Komisije (EU) 2017/1251 z dne 11. julija 2017 o dvestoenainsedemdeseti spremembi Uredbe Sveta (ES) št. 881/2002 o posebnih omejevalnih ukrepih za nekatere osebe in subjekte, povezane z organizacijama ISIL (Daiš) in Al-Kaida (UL L št. 179, 12. 7. 2017, str. 6), (v nadaljnjem besedilu: Uredba 881/2002/ES).

(3) Kadar Varnostni svet Organizacije združenih narodov (v nadaljnjem besedilu: VSZN) ali njegov odbor, ustanovljen na podlagi resolucij VSZN 1267 (1999), 1989 (2011) in 2253 (2015), (v nadaljnjem besedilu: odbor VSZN), doda nove osebe na seznam oseb, zoper katere v skladu z 2. členom Uredbe 881/2002/ES velja zamrznitev sredstev in gospodarskih virov, se Uredba 881/2002/ES ter 5. in 7. člen te uredbe v skladu z odstavkom 2a resolucije VSZN 2253 (2015) v zvezi s temi osebami uporabljajo takoj že z dnem objave dopolnitve seznama s temi osebami na spletni strani VSZN <https://www.un.org/sc/suborg/en/sanctions/1267/aq_sanctions_list> do uveljavitve ustrezne dopolnitve priloge I k Uredbi 881/2002/ES, po uveljavitvi slednje pa se uporabljajo še naprej.«

2. člen

V 3. členu se besedilo »Varnostnega sveta Organizacije združenih narodov, ustanovljen na podlagi šestega odstavka resolucije Varnostnega sveta 1267 (2001)« nadomesti z besedilom »VSZN«.

3. člen

Ta uredba začne veljati naslednji dan po objavi v Uradnem listu Republike Slovenije.

**OBRAZLOŽITEV**

I. UVOD

1. Pravna podlaga (besedilo, vsebina zakonske določbe, ki je podlaga za izdajo uredbe)

Prvi odstavek 3. člena Zakona o omejevalnih ukrepih, ki jih Republika Slovenija uvede ali izvaja skladno s pravnimi akti in odločitvami, sprejetimi v okviru mednarodnih organizacij (Uradni list RS, št. 127/06), določa:

»Predpis, s katerim se uvedejo oziroma izvajajo omejevalni ukrepi, izda Vlada Republike Slovenije (v nadaljnjem besedilu: vlada). Vlada v predpisu, s katerim uvede omejevalne ukrepe oziroma predpiše njihovo izvajanje, odvisno od primera določi vrsto, način izvajanja in morebiten omejen čas trajanja omejevalnih ukrepov, nadzor nad njimi ter sankcije za njihovo kršitev.«

1. Rok za izdajo uredbe, določen z zakonom

/

1. Splošna obrazložitev predloga uredbe, če je potrebna

/

1. Predstavitev presoje posledic za posamezna področja, če te niso mogle biti celovito predstavljene v predlogu zakona

/

II. VSEBINSKA OBRAZLOŽITEV PREDLAGANIH REŠITEV

Odbor Sveta Evrope MONEYVAL *(Committee of Experts on the Evaluation of Anti-Money Laundering Measures and the Financing of Terrorism)* je v letih 2016 in 2017 izvedel peto ocenjevanje ukrepov Slovenije, med drugim na področju financiranja terorizma. V poročilu, ki je bilo objavljeno 3. 8. 2017, (<http://www.coe.int/en/web/moneyval/-/moneyval-publishes-its-latest-report-on-slovenia>),

tudi ugotavlja, da se Slovenija – podobno kot druge države članice EU – pri uvrstitvi takih oseb na sankcijski seznam po resoluciji 1267 (1999) Varnostnega sveta Organizacije združenih narodov in poznejših resolucij, s katerimi je bila novelirana, o omejevalnih ukrepih proti ISIL (Daiš) in Al Kaidi ter osebam, skupinam, podjetjem in subjektom, povezanim z njimi (RVSZN 1267), zanaša predvsem na izvajanje na ravni EU.

EU izvaja RVSZN 1267 z Uredbo Sveta (ES) št. 881/2002 z dne 27. maja 2002 o posebnih omejevalnih ukrepih za nekatere osebe in subjekte, povezane z mrežo Al Kaida (s spremembami), ki vsebuje tako prenos vsebinskih določb RVSZN 1267 o zamrznitvi sredstev kot tudi prenos seznama oseb v prilogi I. Po mnenju MONEYVAL-ovih strokovnjakov ukrepanje EU kljub precejšnji ažurnosti – od dopolnitve sankcijskega seznama VSZN do izvedbe po navedeni uredbi EU mine samo nekaj dni – ne ustreza določbam RVSZN 1267, po katerih je treba uvrstitve oseb in posledično zamrznitev njihovih sredstev ter druge omejevalne ukrepe v zvezi s temi osebami za preprečitev financiranja terorizma izvesti takoj po njihovem sprejetju.

Nov tretji odstavek 1. člena Uredbe o omejevalnih ukrepih proti nekaterim osebam in subjektom, povezanim z mrežo Al Kaida, ter izvajanju Uredbe Sveta (ES) št. 881/2002 (Uradni list RS, št. 20/13) zato določa način uvrščanja na sankcijske sezname OZN s področja terorizma. Določbo je bilo treba pripraviti ob upoštevanju izključne pristojnosti EU na področju finančnih sankcij, tudi zamrznitve sredstev. Zato se slovenska uredba sklicuje na objavljene in neposredno uporabljive materialne določbe Uredbe 881/2002/ES, v katerih so določeni omejevalni ukrepi za osebe na sankcijskem seznamu in se bodo v Sloveniji ob dopolnitvi sankcijskega seznama OZN z novimi osebami uporabljale z dnem objave dopolnitve seznama na posebnem spletnem naslovu VSZN, na katerem se objavljajo dopolnitve tega seznama oseb. Hkrati se bo od takrat za te osebe uporabljala tudi slovenska uredba, ki določa globe za kršitve določb navedene uredbe EU. Ta ureditev je začasna in bo veljala samo do uveljavitve ustrezne dopolnitve priloge I k Uredbi 881/2002/ES, ki v skladu z navedenim sledi že v nekaj dneh po objavi dopolnitve sankcijskega seznama RVSZN 1267. Po uveljavitvi dopolnitve priloge I k Uredbi 881/2002/ES se bo uporabljala navedena uredba EU, slovenska uredba pa samo v delu, ki jo izvaja.

Velja omeniti, da se taka ureditev nanaša samo na dopolnitve seznama OZN, ker se pri črtanju s seznama uporablja tretji odstavek 3. člena Zakona o omejevalnih ukrepih, ki jih Republika Slovenija uvede ali izvaja skladno s pravnimi akti in odločitvami, sprejetimi v okviru mednarodnih organizacij (Uradni list RS, št. 127/06), po katerem predpis, s katerim Republika Slovenija uredi izvajanje omejevalnih ukrepov, ki jih določajo pravni akti EU in/ali OZN, preneha veljati ali se uporabljati takrat, ko prenehajo veljati ali se uporabljati ustrezni pravni akti EU in/ali OZN, za izvajanje katerih je bil sprejet, in v takem obsegu, kot prenehajo veljati ali se uporabljati ti pravni akti.

Uredba vsebuje tudi tri tehnične spremembe, in sicer zaradi sprememb uredb EU in nove določbe v 1. členu.